Zemanová, Anna, poslankyňa NR SR (2021-10-26):
Ďakujem pekne za slovo. Tak v podstate mi to celkom vyšlo, že budem mať záverečné slovo dnešného rokovacieho dňa. Bolo to celkom pestré a husté. Vypočuli sme si všeličo, od jazykového okienka, máme nové slovo, že „patlava“ a „patlavka“. Tak, pán Blaha, ako gratulujem. To je naozaj akože, naozaj dôležité sa dneska dozvedieť, že máme takéto nové slovíčko. Dopočuli sme sa všeličo od poslanca Fica, Takáča, dokolečka opakovane tých istých otázok. Tých istých otázok. Odpovedal vám pán minister trpezlivo, pán kolega Kazda, ja a ďalší kolegovia odpovedali, ale vy stále to isté, len aby ste mali svoju nahrávku na YouTube, aby ste mali zostrih, ako ste tuto dávali dole ministra Sulíka. Ale povedzme si pravdu, nič z toho, čo ste tu povedali, nestojí za to, aby ste ho odvolávali. Ani jeden priamy argument toho, ktoré, čo by naozaj reálne stálo za to alebo bolo adekvátne odvolávaniu ministra Sulíka, podpredsedu vlády pre ekonomiku. Strana SaS bola vždy strana, ktorá si zakladala na odborníkoch a na faktoch. A taký je aj Richard Sulík, podpredseda vlády pre ekonomiku, minister hospodárstva, taká je aj strana SaS. Hovorilo sa tu množstvo o faktoch, o cenách energií, ktoré vám povedal a aj opakovane vám vysvetlil všetky opatrenia pán minister hospodárstva. Vysvetlil vám dáta o pohyboch cien v zahraničí, o tej tarife TPS, o zásahoch aj predošlých vlád, ktoré sa muselo naprávať. Vláda, pán minister hospodárstva, keď hovoríme o jeho práci, o práci jeho rezortu. Naprávať kroky predchádzajúcich vlád a najmä vlád SMER-u, ktorých následky cítime dodnes. A to nie je, že „lebo Fico“, lebo teraz všetko, ako vy hádžete „lebo Radičová“, tak my hovoríme „lebo Fico“, ale faktom je, že tie rozhodnutia, ktoré boli prijaté, neboli krátkodobé. To boli rozhodnutia, ktoré boli prijaté dlhodobými záväzkami. To sú tie aj Ficove dlhy, ktoré sme zdedili, aj v energetike 400 mil. eur, s ktorými sa musela vysporiadať táto vláda, ktorá ich musí vrátiť do distribúcie. Ja vám teraz chcem ponúknuť trošku iný pohľad, ako ste sa vy tu snažili predostrieť verejnosti, ako predostrieť tomu parlamentu. Ponúknem vám pohľad poslaneckého klubu strany Sloboda a Solidarita. Pár faktov. Pár faktov na prácu Richarda Sulíka, podpredsedu vlády pre ekonomiku, ministra hospodárstva, predsedu strany Sloboda a Solidarita. Fakt je, prvý. Vláda sa do vedenia tejto krajiny postavila s programovým vyhlásením vlády s ambíciou krajine pomôcť, na rozdiel od našich predchodcov, ktorí v prvom rade videli samých seba a svojich ľudí. Naša vláda, táto vláda, ktorej je podpredseda vlády Richard Sulík, neustále koná v prospech všetkých. Aj preto absolvujeme nekončiace sa vyjednávania, vysvetľovania, aby na konci bol uspokojivý výsledok, pretože práve Richard Sulík je ten, ktorý je často tým hlasom rozumu v mnohých debatách. Taký druhý fakt. Po roku a pol pandémie, keď krajinu, tak ako našu krajinu, tak ako celú Európu ochromilo množstvo obmedzení, sa podarilo udržať ekonomiku. Aj zamestnanosť najmä, napriek tomu, čo sa tu dialo rok a pol, sa podarilo udržať zamestnanosť aj vďaka ministrovi Sulíkovi, podpredsedovi vlády pre ekonomiku. Strana SaS je stranou, ktorej predsedá Richard Sulík a ktorý sa snaží verejné financie konsolidovať. Snaží sa o to, aby sme sa ešte viac nezadlžovali, aby sme hospodárili s ohľadom na zdravý rozum. A preto kladieme dôraz na hľadanie vnútorných zdrojov a zo všetkých síl sa snažíme zabrániť zvyšovaniu daní. A taká nejaká dobrá správa, pretože ide o to, aby ľuďom zostali peniaze v peňaženke, lebo to sú peniaze, z ktorých oni žijú. Ďalší fakt. Táto vláda, kde je podpredseda vlády Richard Sulík, konečne štartuje reformy. Kľúčové zmeny, o ktorých ste vy len rozprávali, ale ste nemali odvahu ich naštartovať, len ste o nich blúznili, ale nič nebolo na stole a keď prišlo na stôl, tak ste to neodhlasovali. Niektoré zmeny sú už schválené alebo sú na stole pred schválením. Tak len zopár vám uvediem: Reforma školstva, ktorá dáva okrem iného viac priestoru školám, dbá na inklúziu detí, digitalizáciu a aj lepšie previazanie vzdelávania s praxou. Reforma súdnictva. Ďalšie reformy, ktoré sú pripravené, i keď, samozrejme, nie sú jednoduché, ale povedzme si pravdu, reforma, o ktorej sa nediskutuje, nie je reformou. Čiže keď je debata, odborná debata o reforme siete nemocníc, aby pacient dostával lepšiu, kvalitnejšiu starostlivosť. Reforma súdnej mapy, ktorá vo výhľade niekoľkých rokov prinesie rýchlejšie a odbornejšie súdne konanie, na ktorých budú mať ľudia lepšie informácie. A jej podstatou je to, že má byť dostupná spravodlivosť a nie MHD, aby som sa dostal rýchlo na súd. Reforma ochrany prírody. Kľúčová reforma, ktorá zabezpečí rozvoj regiónov. Zabezpečil pán Richard Sulík svojimi opatreniami, ktoré už boli schválené množstvom zákonov, odstraňovanie byrokracie. Napríklad zmien na uľahčovanie podnikania. Naštartovaná je transformácia Hornej Nitry. Konečne sa prestane alebo sa už prestáva do alobalu baliť stá milióny. Ukončenie spaľovania uhlia na výrobu elektriny. Podpora regiónov. A napokon, ešte raz poviem, vysporiadanie sa Ficových energetických dlhov. Áno, v tejto reformnej vláde strana SaS, ktorej predsedom je Richard Sulík a je tam podpredsedom vlády pre ekonomiku a minister hospodárstva, je stranou, ktorá diskutuje, ale úplne jasne reformy podporuje. Táto naša vláda navracia občanom dôveru v právny štát. Vyšetrovatelia majú rozviazané ruky a aj veľké ryby a zvučné mená sa ocitli v hľadáčiku orgánov činných v trestnom konaní. Padni, komu padni. Kto sa previnil proti zákonu, kto korumpoval a nechal sa korumpovať, kto krivdil, krivil zákony a zaslúži si trest. O tom, že spravodlivosť dosiahneme a spravodlivosť sa dosiahne aj k tým najvyššie postaveným, tak to sa mohlo za vlády smerovlády len snívať. Silný poslanecký klub strany SaS jednoznačne podporuje Richarda Sulíka, ale aj opakovane deklaruje podporu premiérovi Eduardovi Hegerovi. Ide nám o spoločnú vec. Ide nám o spoločné Slovensko, kde sa oplatí pracovať, podnikať a žiť. Áno, hovorím o celej vláde, o vláde, kde majú ministri za SaS pevné miesto. V tejto vláde minister školstva, minister zahraničia, ale áno, aj ministerka spravodlivosti a minister hospodárstva nikdy nebudú mať problém predstúpiť pred poslancov, vysvetľovať a diskutovať. My sa nemáme čoho báť. Vedie nás jediný úmysel, a to je dobré spravovanie krajiny. Minister hospodárstva Richard Sulík je odborník, ktorý svoju prácu robí na najvyššej úrovni a má našu jednoznačnú podporu. Ďakujem pekne za slovo.